Diari Oficial de la Generalitat Valenciana


Sumari del DOGV 4501, del 16-05-2003 (2003/5626)

DECRET 61/2003, de 13 de maig, del Consell de la Generalitat, pel qual se suspén la vigència del Pla General d'Ordenació Urbana dels municipis d'Orpesa i Cabanes en l'àmbit territorial objecte del projecte Mundo Ilusión.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4501

Data del DOGV
:   16-05-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/5626


Data del document
:   13-05-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

 Descriptors 

:   * Cabanes
    * Orpesa
    * pla d'urbanisme

DECRET 61/2003, de 13 de maig, del Consell de la Generalitat, pel qual se suspén la vigència del Pla General d'Ordenació Urbana dels municipis d'Orpesa i Cabanes en l'àmbit territorial objecte del projecte Mundo Ilusión. [2003/5626]
  
L'empresa pública Societat Projectes Temàtics de la Comunitat Valenciana, SA, està promovent el desenrotllament del projecte Mundo Ilusión, que constituïx un dels grans projectes que el Consell de la Generalitat està impulsant per a desenrotllar el sector turístic de la província de Castelló, i que es basa en la creació d'un centre d'oci sobre el món de la màgia i del circ que, adequadament equipat amb les corresponents infraestructures i usos de suport, completarà, juntament amb Terra Mítica, en la província d'Alacant, i la Ciutat de les Arts i les Ciències, en la província de València, l'oferta turisticotemàtica de la Comunitat Valenciana.
  
La posada en funcionament d'este centre d'oci, basat en el món del circ i la màgia, a més de ser l'únic que tracta el citat tema en el món, oferix atractius addicionals dels quals el visitant podrà participar, i potenciarà igualment l'aspecte cultural amb la instal·lació d'escoles de formació i especialització de les arts circenses i màgiques. Per tot això, la presència del parc en la costa castellonenca enfortirà l'oferta turística, la potenciarà durant tot l'any i diluirà l'estacionalitat turística existent en l'actualitat.
  
A fi de preservar la viabilitat de la nova ordenació que ha d'establir el pla especial que desenrotlle el projecte Mundo Ilusión, actualment en elaboració, i amb l'audiència prèvia dels municipis afectats, es considera estrictament necessari suspendre per decret la vigència del Pla General d'Ordenació Urbana de les localitats d'Orpesa i Cabanes en l'àmbit territorial i entorn afectat, fins que no entre en vigor el nou pla especial en elaboració, i s'establix un règim urbanístic aplicable transitòriament, d'acord amb el que disposa l'article 57.1.D) de la Llei 6/1994, de 15 de novembre, de la Generalitat, Reguladora de l'Activitat Urbanística, i el seu concordant article 153 del Reglament de Planejament de la Comunitat Valenciana, aprovat pel Decret 201/1998, de 15 de desembre, del Consell de la Generalitat.
  
En virtut d'això, a proposta del conseller d'Obres Públiques, Urbanisme i Transports i després de la deliberació del Consell de la Generalitat, en la reunió del dia 13 de maig de 2003,
  
DECRETE
  
Article 1
  
Suspendre la vigència del Pla General d'Ordenació Urbana dels municipis d'Orpesa i Cabanes en l'àmbit territorial i el seu entorn delimitat en ?l'Estudi de localització d'emplaçaments, realització de cartografies i treballs previs realitzats per a la implantació del Parc Temàtic Mundo Ilusión?, que apareix detallat en la documentació gràfica annexa al present decret, de conformitat amb el que disposa l'article 57.1.D) de la Llei 6/1994, de 15 de novembre, de la Generalitat, i el seu concordant article 153 del Reglament de Planejament de la Comunitat Valenciana, aprovat pel Decret 201/1998, de 15 de desembre, del Consell de la Generalitat.
  
Article 2
  
La dita suspensió es mantindrà fins a l'entrada en vigor del nou pla especial que preveja el desenrotllament urbanístic i la implantació del centre d'oci Mundo Ilusión, actualment en elaboració.
  
El règim urbanístic aplicable transitòriament en l'àmbit territorial afectat pel projecte del centre d'oci Mundo Ilusión, fins a l'aprovació del pla especial que el desplegue, serà el següent:
  
a) Només es podran autoritzar amb caràcter provisional els usos, obres, instal·lacions i servicis públics que siguen compatibles amb el citat projecte.
  
b) Les llicències municipals que, si és procedent, es pogueren atorgar d'acord amb el que establix el paràgraf anterior hauran de tenir l'informe favorable previ de la Direcció General de Coordinació de Projectes i de la Conselleria d'Obres Públiques, Urbanisme i Transports.
  
DISPOSICIÓ FINAL
  
El present decret entrarà en vigor el mateix dia de la seua publicació en el Diari Oficial de la Generalitat Valenciana.
  
València, 13 de maig de 2003
  
El president de la Generalitat,
  
JOSÉ LUIS OLIVAS MARTÍNEZ
  
El conseller d'Obres Públiques, Urbanisme i Transports,
  
JOSÉ RAMÓN GARCÍA ANTÓN